Framkvæmdastjórn ESB býr í haginn fyrir björgun banka með skattfé almennings - Frétt - Evrópuvaktin
7. október 2011 klukkan 16:31
Framkvæmdastjórn ESB gaf föstudaginn 7. október ríkisstjórnum ESB-ríkjanna 10 daga frest til að komast að sameiginlegri niðurstöðu um aðgerðir til að endurfjármagna lánastofnanir sem hafa orðið fyrir barðinu á skuldavandanum á evru-svæðinu. Með þessu gengur framkvæmdastjórnin þvert á fyrri yfirlýsingar um að ekki yrði að nýju leitað á náðir skattgreiðenda til að bjarga bönkum í fjárhagskröggum.
Ríkisstjórnir Frakklands og Belgíu ræða nú uppskipti á Dexia-bankanum, fyrsta fórnarlambi skuldakreppunnar í bankaheiminum. Leiðtogar Frakklands og Þýskalands hittast sunnudaginn 9. október til að sameinast um leiðir við bankabjörgunina.
Leiðtogar evru-ríkjanna hittast í Brussel 17. og 18. október og ræða þá leiðir til lausnar á banka- og skuldavanda eigin landa. Fyrir þann tíma ætlar framkvæmdastjórn ESB að hafa samið leiðarljós fyrir einstök ESB-ríki. Er að því stefnt að þessar nýju reglur um ríkisaðstoð við banka verði kynntar ríkisstjórnum mánudaginn 10. október. Þær fái síðan viku til að útfæra þær innan sinna landamæra í samvinnu við European Banking Authority (EBA) – Evrópska bankaeftirlitið – í London fyrir leiðtogafundinn 17. og 18. október.
EBA reynir nú að meta hve mikla fjármuni þurfi til að skapa stöðugleika í evrópska bankakerfinu. Alþjóðagjaldeyrissjóðurinn segir að fjárhæðin sé á bilinu 100 til 200 milljarðar evra.
Þess er vænst að á fundi Angelu Merkel og Nicolas Sarkozy í Berlín sunnudaginn 9. október náist samkomulag um hvernig eigi að bæta fjárhagsstöðu bankanna – annað hvort að nota skattfé innan einstakra ríkja eins og eftir bankahrunið Bandaríkjunum 2008 eða með því að nota björgunarsjóði evru-svæðisins.
„Það er nauðsynlegt að stilla saman strengi um þrjú meginatriði á sameiginlegum ESB-forsendum – hve mikilla fjármuna er þörf, hve langan tíma þarf til að ná í þessa fjármuni og með hvaða tækjum það verður gert,“ sagði franska fjármálaráðuneytið við AFP-fréttastofuna föstudaginn 7. október.
Embættismenn segja að Frakkar óttist að missa AAA lánshæfiseinkunn sína og vilji þess vegna frekar endurfjármagna bankana úr björgunarsjóði evru-svæðisins (EFSF). Þetta yrði þó ekki gert nema „í neyð“.
Í tillögum framkvæmdastjórnarinnar verður lagaskilyrðum við endurfjármögnun bankanna lýst. Þótt áður hafi verið sagt að skattgreiðendur yrðu aldrei aftur látnir bjarga bönkunum segja fulltrúar framkvæmdastjórnar ESB nú að loforðið haldi ekki af því álagspróf á banka á vegum ESB sýni að níu þeirra skorti eigið fé.